5100 అనుమానిత ఖాతాలకు నోటీసులు..
- నోట్ల రద్దు తర్వాత జారీ చేసిన ఐటీ శాఖ : మంత్రి సంతోష్‌ కుమార్‌ వెల్లడి
న్యూఢిల్లీ: బ్యాంకుల్లో భారీగా నగదు డిపాజిట్లు చేసిన అనుమానిత ఖాతాలపై ఆదాయపు పన్ను శాఖ గురి పెట్టింది. పెద్ద నోట్ల రద్దు తర్వాత అనుమానిత డిపాజిట్ల కలిగిన దాదాపు 5100 మంది లేదా సంస్థలకు నోటీసులు జారీ చేసింది. ఈ నోటీసుల ద్వారా లెక్కలో చూపని నగదు రూ.5400 కోట్లకు పైననే విలువ చేస్తాయని ఆర్థిక శాఖ సహాయ మంత్రి సంతోష్‌ కుమార్‌ గంగ్వార్‌ గురువారం లోకసభకు లిఖితపూర్వకంగా తెలిపారు. పెద్ద నోట్ల రద్దు తర్వాత 1,100 సెర్చ్‌, సర్వే ఆపరేషన్లను ఆదాయపు పన్ను శాఖ గుర్తించిందని మంత్రి తెలిపారు. ఇందులో గుర్తించిన పెద్ద మొత్తం అనుమానిత డిపాజిట్లకు 5100 నోటీసులు పంపిందని అన్నారు. 2016 నవంబర్‌ 8 తర్వాత డిసెంబర్‌ 30తో ముగిసిన కాలంలో చేపట్టిన పెద్ద నోట్ల మార్పిడి సమయంలో 17.92 లక్షల మంది ప్రజల నగదు డిపాజిట్లు, అంతకు ముందు వారి ఐటీ ప్రొఫైల్స్‌కు సంబంధం లేకుండా ఉందన్నారు. 2014 ఏప్రిల్‌1 నుంచి 2016 డిసెంబర్‌ 21 వరకు ఆదాయపు పన్ను శాఖ జరిపిన ఎన్‌ఫోర్స్‌మెంట్‌ యాక్షన్‌లో రూ.60వేల కోట్ల లెక్కలో చూపని నగదును గుర్తించిందన్నారు. రూ.2607 కోట్ల వెల్లడించని ఆస్తులను సీజ్‌ చేసినట్టు ఆయన లోక్‌సభకు తెలిపారు. ప్రస్తుత ఆర్థిక సంవత్సరం ఏప్రిల్‌-డిసెంబర్‌ కాలంలో జరిపిన సర్వేలోనూ రూ.9454 కోట్ల లెక్కలో చూపని ఆదాయాన్ని ఐటీ శాఖ గుర్తించిందన్నారు. 2016 ఏప్రిల్‌ నుంచి డిసెంబర్‌ కాలంలో ఐటీ శాఖ 848 సోదాలు నిర్వహించి రూ.1,133 కోట్ల విలువ చేసే ఆస్తులను సీజ్‌ చేసిందన్నారు. ఇదే సమయంలో లెక్కల్లో చూపని రూ.11,856 కోట్ల విలువ చేసే ఆదాయం బయటపడిందన్నారు. నవంబర్‌ 9 నుంచి డిసెంబర్‌ 30 వరకు మొత్తం బ్యాంకుల్లో పెద్ద మొత్తంలో డిపాజిట్లు రూ.7.33 లక్షల కోట్లు కాగా, వాటిలో రూ.1.13 లక్షల కోట్లకు అసలు ఎలాంటి డాక్యుమెంట్లు కానీ, పాన్‌ కానీ లేనట్టు వెల్లడయ్యిందని ఇది వరకు ప్రభుత్వ వర్గాలు పేర్కొన్నాయి. రూ.50వేల మొత్తంలో డిపాజిట్లు దాటిన వారికి పాన్‌ తప్పనిసరి చేసిన సంగతి తెలిసిందే.
మీ స్నేహితులకు రికమెండ్ చెయ్యండి